Steve le Sandy bao e leng Lipaki Tsa Jehova, ba ile ba nketela le mosali oa ka Debbie. Ba ile ba re bontša hore le hoja Bibele e se buka ea saense, e nepahetse moo e buang ka litaba tsa saense. Ka mohlala, e re ka Molimo: “Ho na le Ea lulang ka holim’a selika-likoe sa lefatše.” (Esaia 40:22) E boetse e re: “O leketlisa lefatše holim’a lefeela.” (Jobo 26:7) Ka nako eo ke ne ke sebelisa lifoto tsa sathelaete ho ithuta ka tikoloho le lintho tse phelang ho eona, kahoo mangolo ana a ile a nkhahla haholo. A ile a ngoloa khale pele batho ba ka nka lifoto tse bontšang hore lefatše ke selika-likoe se leketlileng holim’a lefeela. Ha ’na le mosali oa ka re ntse re ithuta Bibele le Steve le Sandy, ke ile ka ithuta ka boprofeta ba eona bo ileng ba phethahala, keletso ea eona e sebetsang le litlhaloso tse ileng tsa nkhotsofatsa. Butle-butle, ke ile ka kholiseha hore Bibele ke Lentsoe la Molimo.